Frank Aaen (EL), 2010-03-23:
Jeg vil til den sidste debat om beskæftigelsesvirkningen af at øge fradraget med 3.000 kr. lige sige, at jeg synes, at vi må bede ministeren om at beregne det for os.
Vi er da nødt til at have klarhed her i Folketinget om, hvilken stor beskæftigelseseffekt det forslag har.
Der er allerede nu blevet stillet spørgsmål om, hvorvidt vi kan få et svar på det – det bliver så måske fra Finansministeriet, og det er også helt i orden.
Jeg tror, det bliver et vanskeligt regnestykke, vil jeg sige, og man skal ikke bede folk om det umulige, så hvis svaret bliver, at det er umuligt at beregne – og det tror jeg det er – er det også i orden.
Så vil jeg sige, at der ikke er meget i det her forslag, vi kan støtte.
Vi er imod alt det der med, at man skal kunne få skattefradrag for gaver.
Det er sådan en slags tagselvbord, der fungerer på den måde, at hver gang nogen synes, de har råd til at give en gave, så hæver de samtidig et beløb i statskassen og giver det til dem, som de synes godt om.
Vi bryder os ikke om, at man har sådan en tagselvordning i forbindelse med statskassen.
Jeg kan bare give et helt aktuelt eksempel på, hvad man så med statslige midler kan komme til at støtte.
En af de foreninger, som man kan få fradrag for at give penge til, er CEPOS, den ultraborgerlige tænketank, som jo hele tiden blander sig i den ideologiske debat.
De får altså statsstøtte til deres virksomhed.
Det vil sige, at de også fik statsstøtte til deres virksomhed, da de tog til USA og fortalte amerikanerne, at man ikke skulle tro på, at det var godt med vindmøller.
Det var decideret landsskadelig virksomhed, som modarbejdede store danske virksomheder, der producerer vindmøller.
Men man har altså fået statstilskud til at tage til USA og fortælle amerikanerne det, samtidig med at man blev betalt af den amerikanske kul- og olieindustri.
Altså, jeg må sige, at jeg har det rigtig skidt med, at den organisation får penge via statskassen.
Og det er altså vel at mærke ikke noget, vi bevilger her eller andre steder; det er noget, som enkeltpersoner bevilger, fordi de giver nogle penge og så trækker det fra i skat
Jeg synes, at hvis man på den eller anden måde har en indtægt, bør man betale skat og ikke også der have alle mulige fradragsmuligheder.
Det element i lovforslaget, vi er positive over for, er, at hvis en soldat får et legat – og det kan jo typisk være en, der er såret i tjenesten – så skal det legat ikke trækkes fra i kontant- eller starthjælp.
Det er vi tilhængere af.
Men jeg vil også sige til ministeren: Skulle vi så ikke se, om der er andre grupper, der har brug for en tilsvarende behandling?
Jeg mener, de, der får kontanthjælp eller starthjælp, er jo under ingen omstændigheder rige, vel?
De er sådan set rigtig fattige, og særlig dem på starthjælp er rigtig, rigtig fattige.
Og hvis de på en eller anden måde får et alment legat, så synes jeg da også, de skal have lov til at beholde det.
Så vi vil under udvalgsarbejdet spørge til, om der ikke er andre grupper på kontanthjælp eller starthjælp, der, når de får et legat, også kan få det uden fradrag i kontanthjælpen.
Det vil vi bidrage til under udvalgsarbejdet og eventuelt stille ændringsforslag i den forbindelse, men det er også det eneste i forslaget, vi indtil videre kan støtte.